**NÁRODNÁ RADA SLOVENSKEJ REPUBLIKY**

 **IV. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: 1667/2008

**807a**

### S p o l o č n á s p r á v a

**výborov Národnej rady Slovenskej republiky o prerokovaní návrhu Výboru Národnej rady Slovenskej republiky pre financie, rozpočet a menu na vydanie zákona, ktorým sa mení a dopĺňa zákon č. 85/2005 Z. z. o politických stranách a politických hnutiach (tlač 807) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Ústavnoprávny výbor Národnej rady ako gestorský výbor k návrhu Výboru Národnej rady Slovenskej republiky pre financie, rozpočet a menu na vydanie zákona, ktorým sa mení a dopĺňa zákon č. 85/2005 Z. z. o politických stranách a politických hnutiach (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

I.

 Národná rada Slovenskej republiky uznesením z 23. októbra 2008 č. 1075 pridelila návrh Výboru Národnej rady Slovenskej republiky pre financie, rozpočet a menu na vydanie zákona, ktorým sa mení a dopĺňa **zákon č. 85/2005 Z. z. o politických stranách a politických hnutiach** (tlač 807) na  prerokovanie týmto výborom:

**Ústavnoprávnemu výboru** Národnej rady Slovenskej republiky a

**Výboru** Národnej rady Slovenskej republiky **pre financie, rozpočet a menu.**

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému návrhu zákona (§ 75 ods. 2 zákona Národnej rady Slovenskej republiky č.  350/1996 Z. z. o rokovacom poriadku Národnej rady Slovenskej republiky v znení neskorších predpisov).

III.

 Návrh Výboru Národnej rady Slovenskej republiky pre financie, rozpočet a menu na vydanie zákona, ktorým sa mení a dopĺňa **zákon č. 85/2005 Z. z. o politických stranách a politických hnutiach** (tlač 807) **odporúčali** Národnej rade Slovenskej republiky **schváliť:**

**Ústavnoprávny výbor** Národnej rady Slovenskej republiky uznesením č. 532
zo 19. novembra 2008 a

**Výbor** Národnej rady Slovenskej republiky **pre financie, rozpočet a menu** uznesením č. 423 z 24. novembra 2008.

IV.

 **Z uznesenia Výboru Národnej rady Slovenskej republiky pre financie, rozpočet a menu**  pod bodom III tejto správy vyplývajú tieto **doplňujúce návrhy:**

1. V čl. I sa pred 1. bod vkladá nový 1. bod, ktorý znie:

„1. V § 22 ods. 4 sa na konci pripája táto veta :

 „Členské príspevky nad 5 000 EUR môže strana prijať len bezhotovostnou platbou.“.

 Doterajšie body sa primerane prečíslujú.

Doplnenie tohto ustanovenia sa navrhuje preto, aby sa v čo najväčšej miere odstránila možnosť prijímania členských príspevkov v hotovosti. Platba členského príspevku sa takto uskutoční len bankovým prevodom s relevantnými dokladmi.

 **Gestorský výbor odporúča schváliť.**

2. V čl. I sa dopĺňajú nový 6. a 7. bod, ktoré znejú:

 „6. V § 31 ods. 1 a ods. 2 písm. a) sa slová „v sume“ nahrádzajú slovom „do“.

 7. Za § 34 sa vkladá § 34a, ktorý vrátane nadpisu znie:

„34a

Prechodné ustanovenie k úprave účinnej od 1. januára 2009

Konania o uložení pokút začaté pred 1. januárom 2009 sa dokončia podľa doterajších predpisov.“.

V súčasnom období je registrovaných 42 politických strán a hnutí, z toho je 6 parlamentných strán, ktoré dostávajú zo štátneho rozpočtu príspevok na činnosť a príspevok na mandát.

 Dve mimoparlamentné strany dostávajú zo štátneho rozpočtu príspevok len na činnosť.

Ostatných 34 strán vo veľkej miere nevykonáva žiadnu hospodársku činnosť, nemá žiadny majetok, neprijali žiadne dary a nedisponujú žiadnymi voľnými finančnými prostriedkami. Skúsenosti ukazujú, že väčšina týchto strán nemá finančné prostriedky na to, aby zaplatila pokutu vo výške 100 tis. Sk. Z toho vyplýva, že vymožiteľnosť práva finančných prostriedkov je prakticky nulová s mínusovým efektom pre štátny rozpočet.

 **Gestorský výbor odporúča schváliť.**

 Gestorský výbor **odporúča hlasovať** o doplňujúcich návrhoch uvedených pod **bodom 1 a 2 spoločne** a tieto **schváliť.**

V.

 **Gestorský výbor** na základe stanovísk výborov k návrhu Výboru Národnej rady Slovenskej republiky pre financie, rozpočet a menu na vydanie zákona, ktorým sa mení a dopĺňa **zákon č. 85/2005 Z. z. o politických stranách a politických hnutiach** (tlač 807) vyjadrených v ich uzneseniach uvedených pod bodom **III.** tejto správy a stanovísk poslancov gestorského výboru vyjadrených v rozprave k tomuto návrhu zákona, podľa § 79 ods. 4 písm.  f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **odporúča Národnej rade Slovenskej republiky** návrh Výboru Národnej rady Slovenskej republiky pre financie, rozpočet a menu na vydanie zákona, ktorým sa mení a dopĺňa **zákon č. 85/2005 Z. z. o politických stranách a politických hnutiach** (tlač 807) **schváliť** v znení schválených doplňujúcich návrhov uvedených v tejto spoločnej správe.

 **Spoločná správa** výborov Národnej rady Slovenskej republiky o prerokovaní návrhu Výboru Národnej rady Slovenskej republiky pre financie, rozpočet a menu na vydanie zákona, ktorým sa mení a dopĺňa zákon č. 85/2005 Z. z. o politických stranách a politických hnutiach v druhom čítaní (tlač 807a) **bola schválená uznesením Ústavnoprávneho výboru Národnej rady Slovenskej republiky z 24. novembra 2008 č. 539.** Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

 Mojmír Mamojka v. r.

 predseda Ústavnoprávneho výboru

 Národnej rady Slovenskej republiky

V Bratislave 24. novembra 2008